Laupäeval sai lõplikult selgeks, et Signy Aarna ja Pille Raadiku koduklubi Aland United pääseb Soome naiste jalgpalli karikavõistlustel veerandfinaali.
Karikakaitsja Aland oli A-alagrupi esimeses kohtumises, kus sai jala valgeks ka Aarna, alistanud Turu Palloseura (TPS) 7:0. Nüüd oli Tampere Ilves parem TPS-ist 3:0. See tähendab, et kolmeliikmelisest grupist pääsevad veerandfinaali Aland ja Ilves, kirjutab Soccernet.ee.
Juba edasipääsu kindlustanud naiskonnad kohtuvad omavahel 27. veebruaril, kui selgub grupi võitja. Tänu paremale väravate vahele piisaks Alandile esikoha teenimiseks ka viigist. A-grupi võitjale loositakse vastaseks mõnes teises alagrupis teiseks jäänud naiskond, mängu kaotaja peab kokku minema mõne muu grupi parima naiskonnaga.
Veerandfinaalid toimuvad 20. ja 21. märtsil.
Toimetaja: Kristo Tamm